CELEX: 32014D0923
Language: hu
Date: 2014-12-12 00:00:00
Title: 2014/923/EU: A Bizottság végrehajtási határozata ( 2014. december 12. ) a Nagyon Hosszú Bázisvonalú Interferometria Közös Intézet európai kutatási infrastruktúra-konzorciumként (JIV ERIC) történő létrehozásáról

18.12.2014   
            
            
               HU
            
            
               Az Európai Unió Hivatalos Lapja
            
            
               L 363/156
            
         A BIZOTTSÁG VÉGREHAJTÁSI HATÁROZATA
   (2014. december 12.)
   a Nagyon Hosszú Bázisvonalú Interferometria Közös Intézet európai kutatási infrastruktúra-konzorciumként (JIV ERIC) történő létrehozásáról
   
      (2014/923/EU)
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az európai kutatási infrastruktúráért felelős konzorcium (ERIC) közösségi jogi keretéről szóló, 2009. június 25-i 723/2009/EK tanácsi rendeletre (1) és különösen annak 6. cikke (1) bekezdésének a) pontjára,
   mivel:
   
               (1)
            
            
               A Francia Köztársaság, a Holland Királyság, a Svéd Királyság, valamint Nagy-Britannia és Észak-Írország Egyesült Királysága felkérte a Bizottságot a Nagyon Hosszú Bázisvonalú Interferometria Közös Intézet európai kutatási infrastruktúra-konzorciumként (JIV ERIC) történő létrehozására.
            
         
               (2)
            
            
               A felsorolt tagállamok megállapodtak abban, hogy a JIV ERIC fogadó tagállama a Holland Királyság lesz.
            
         
               (3)
            
            
               Az e határozatban előírt intézkedések összhangban vannak a 723/2009/EK rendelet 20. cikkével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   (1)   JIV ERIC elnevezéssel európai kutatási infrastruktúra-konzorciumként létrejön a Nagyon Hosszú Bázisvonalú Interferometria Közös Intézet.
   (2)   A JIV ERIC alapszabályát a melléklet tartalmazza. Az alapszabályt folyamatosan naprakészen kell tartani, és a JIV ERIC internetes oldalain, valamint törvényes székhelyén nyilvánosan hozzáférhetővé kell tenni.
   (3)   Az alapszabály 1., 2., 18., 20–25., 27. és 28. cikke tartalmazza azokat az alapvető elemeket, amelyek módosításához a 723/2009/EK rendelet 11. cikkének (1) bekezdése értelmében szükséges a Bizottság jóváhagyása.
   2. cikk
   Ez a határozat az Európai Unió Hivatalos Lapjában való kihirdetését követő harmadik napon lép hatályba.
   
      Kelt Brüsszelben, 2014. december 12-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 206., 2009.8.8., 1. o.
   
   
      MELLÉKLET
      
         PREAMBULUM
      
      ELISMERVE a Nagyon Hosszú Bázisvonalú Interferometria Európai Közös Intézet régóta meglévő szervezetét és az európai kutatási térség szempontjából vett jelentőségét, a felek megállapodtak abban, hogy a holland jog alapján működő „Stichting JIVE” jogalany operatív tevékenységét egy „JIV ERIC” elnevezésű a 723/2009/EK rendelet alapján létrehozandó jogalanyba helyezik át.
      Mivel:
      Az Európai VLBI Hálózat (European VLBI Network – EVN) egy régóta működő, rugalmas felépítésű konzorcium, amely az Európa különböző pontjain és más földrészeken elhelyezkedő rádióteleszkópokon végzett közös megfigyeléseken keresztül asztronómiai megfigyelési kapacitást kínál, és szolgáltatásait egy aktív, világméretekben szétszórtan tevékenykedő tudományos közösség veszi igénybe. Az EVN már két évtizede bizonyítottan rendkívül magas színvonalon működik, és egy nagyon stabil hálózatot tart fenn.
      Az EVN-en belül a VLBI Európai Közös Intézet (Joint Institute for VLBI in Europe – JIVE) 1993-ban jött létre Hollandiában bejegyzett jogalanyként (Stichting/alapítvány) azzal a céllal, hogy központi szolgáltatásokat nyújtson, és biztosítsa különösen a teleszkópokról összegyűjtött adatok feldolgozását (korrelálását). Támogatást biztosít az EVN igénybevevői számára az EVN által végzett megfigyelések megtervezéséhez, valamint az adatok feldolgozásához és értelmezéséhez. Emellett visszajelzéseket ad a teleszkópokról beérkező adatok minőségéről. A JIVE alapvető infrastruktúrát kínál az EVN és más hálózatok közös megfigyeléseihez. Azzal, hogy új technikákat fejleszt ki a központi feldolgozás és a felhasználói szolgáltatások területén, a JIVE aktív szerepet játszik az EVN által fenntartott kapacitások színvonalának javításában.
      Ebben és más tevékenységek kapcsán – és különösen az EK programjaiban való részvétellel összefüggésben – a JIVE az EVN képviselőjeként járt el. A JIVE-infrastruktúra és az EVN közötti viszonyt az EVN Konzorcium 2002. november 22-én Berlinben elfogadott egyetértési megállapodása szabályozza.
      Jogi szempontból a JIVE jelenleg hollandiai alapítványként működik. Tudományos küldetését és ambícióit tekintve azonban a JIVE számára az ERIC megfelelő jogi formát jelent. Az európai kutatási infrastruktúra-konzorcium (ERIC) jogi keretét a 723/2009/EK rendelet rendelkezései rögzítik.
      A JIV ERIC létrehozása fenntarthatóbbá teszi a nagyon hosszú bázisvonalú interferometria területén működő nemzeti kutatóintézetek nagy múltra visszatekintő együttműködését. A VLBI-hálózatok technológiája kritikus jelentőségű és kulcsfontosságú a rádiócsillagászat vezető és jövőbeni kutatási infrastruktúrája számára.
      A JIV ERIC infrastruktúrájának központi eleme a JIVE-korrelátor. Ez alapvető központi komponense a VLBI kutatási infrastruktúrának. A JIV ERIC-nek folytatnia kell az eddigi együttműködést és teljesítenie kell a meglévő szerződéses kötelezettségeket valamennyi EVN-partner felé, és tevékenységét úgy kell strukturálnia, hogy igazodjék a JIV ERIC küldetéséhez. A JIV ERIC valamennyi EVN-projekt korrelációs feladatait el fogja végezni. Emellett a JIV ERIC népszerűsíteni fogja a VLBI-t és más rádiócsillagászati technikákat, és támogatja használatukat.
      Az alapító tagok MEGÁLLAPODTAK abban, hogy létrehozzák és az alábbi rendelkezéseknek megfelelően működtetik a JIV ERIC-et.
      1. FEJEZET
      
         ÁLTALÁNOS RENDELKEZÉSEK
      
      1. cikk
      Elnevezés, székhely és munkanyelv
      (1)   Nagyon Hosszú Bázisvonalú Interferometria Közös Intézet (Joint Institute for VLBI – Very Long Baseline Interferometry) elnevezéssel európai kutatási infrastruktúra-konzorcium jön létre (a továbbiakban: JIV ERIC).
      (2)   A JIV ERIC kutatási infrastruktúrája a JIV ERIC tagországaiban, a megfigyelő országokban, valamint azon más országokban működik, amelyekkel a JIV ERIC ezen alapszabály 8. cikkének (1) bekezdése alapján megállapodást kötött.
      (3)   A JIV ERIC a 723/2009/EK rendelet rendelkezései alapján bejegyzett európai kutatási infrastruktúra-konzorciumként (ERIC) működik, és elnevezése: JIV ERIC.
      (4)   A JIV ERIC törvényes székhelye a hollandiai Dwingelooban található.
      (5)   A JIV ERIC munkanyelve az angol nyelv.
      2. cikk
      Feladatok és tevékenység
      (1)   A JIV ERIC népszerűsíti a nagyon hosszú bázisvonalú interferometriát (VLBI) és más rádiócsillagászati technikákat, és támogatja használatukat. Ezen belül a JIV ERIC működteti és továbbfejleszti a korrelátorként is ismert adatfeldolgozó egységet, és kiszolgálja az EVN szolgáltatásait igénybe vevő tudományos szakembereket. A JIV ERIC ellátja valamennyi olyan EVN-projekt korrelációs feladatait, amelyet az EVN programbizottsága jóváhagyott, az EVN feladatütemezője ütemezett, és az EVN blokkütemterve a JIV ERIC által korrelálandóként jelöl meg.
      (2)   A JIV ERIC az EVN-partnerek és más hálózatok teleszkópjai viszonylatában előmozdítja a nagyon hosszú bázisvonalú interferometria alkalmazását. A JIV ERIC szervezi és támogatja az EVN és más hálózatok működését, valamint a céljának teljesítéséhez szükséges, a rádiócsillagászat területén megvalósuló más kapcsolódó tevékenységeket.
      (3)   A JIV ERIC nem törekszik gazdasági haszonszerzésre. Az innováció, valamint a tudás- és a technológiaátadás további előmozdítása érdekében azonban korlátozott terjedelemben végezhet gazdasági tevékenységet mindaddig, amíg ez fő tevékenységét nem hátráltatja.
      2. FEJEZET
      
         TAGSÁG
      
      3. cikk
      Tagság és képviselet
      (1)   A JIV ERIC-nek tagjai vagy szavazati joggal nem rendelkező megfigyelői lehetnek:
      
                  a)
               
               
                  a tagállamok;
               
            
                  b)
               
               
                  a társult országok;
               
            
                  c)
               
               
                  a társult országoktól eltérő harmadik országok;
               
            
                  d)
               
               
                  a kormányközi szervezetek.
               
            (2)   Minden tagot és megfigyelőt az erre a célra általa kiválasztott és szabályai és eljárásai alapján kijelölt egyetlen közszektorbeli jogalany vagy közfeladatot ellátó magánszektorbeli jogalany képvisel.
      (3)   A JIV ERIC jelenlegi tagjait és megfigyelőit, valamint képviselőiket az 1. melléklet sorolja fel. Az 1. mellékletet a vezérigazgató naprakészen tartja. Alapító tag az a tag, amely már az ERIC-ként való létrehozásra irányuló kérelem benyújtásának időpontjában tag volt.
      4. cikk
      Tag felvétele
      (1)   A tagsági jogviszony feltételei a következők:
      
                  a)
               
               
                  az új tag csatlakozását a Tanácsnak jóvá kell hagynia;
               
            
                  b)
               
               
                  a jogviszony kérelmezőjének írásos kérelmet kell intéznie a Tanács elnökéhez;
               
            
                  c)
               
               
                  a kérelemben ismertetni kell, hogy a kérelmező hogyan kíván hozzájárulni a JIV ERIC céljainak teljesítéséhez és tevékenységéhez, teljesíteni kötelezettségeit, és képviselőként kijelölni egy erre felhatalmazott jogképes jogalanyt.
               
            (2)   A tagsági jogviszony kezdetben öt évre szól.
      5. cikk
      A tagságról való lemondás, a tagság megszüntetése
      (1)   Hacsak tagsági jogviszonya nem annál rövidebb határozott időtartamra jött létre, egyetlen tag sem mondhat le tagsági jogviszonyáról a JIV ERIC létrehozását követő első öt évben. A JIV ERIC létrehozásától számított első öt év elteltével bármely tag bármely pénzügyi év végén lemondhat tagságáról, ha erről a lemondás előtt legalább tizenkét hónappal kérelmet nyújtott be.
      (2)   A tag lemondhat a tagsági jogviszonyáról akkor, ha a Tanács a 2. mellékletben meghatározott éves hozzájárulás összegét megemeli. Az 5. cikk (1) bekezdése ellenére a tagsági jogviszonyáról lemondani kívánó tag a lemondási jogával a hozzájárulás megemelésére irányuló javaslatnak a Tanács általi elfogadását követő hat hónapon belül élhet.
      (3)   A lemondás a pénzügyi év végén lép hatályba azzal a feltétellel, hogy a tagsági jogviszonyáról lemondó tag teljesítette kötelezettségeit.
      (4)   A következő feltételek együttes teljesülése esetén a Tanács bármely tag tagsági jogviszonyát megszüntetheti:
      
                  a)
               
               
                  a tag súlyosan megszegte egy vagy több, ezen alapszabályból fakadó kötelezettségét;
               
            
                  b)
               
               
                  a tag a kötelezettségszegést az értesítését követő hat hónapon belül nem orvosolta.
               
            A tag számára lehetőséget kell adni arra, hogy a jogviszonyát megszüntető határozattal szemben kifogással éljen, és a Tanács előtt kifejtse álláspontját.
      3. FEJEZET
      
         MEGFIGYELŐK ÉS RÉSZT VEVŐ KUTATÓINTÉZETEK
      
      6. cikk
      Megfigyelő felvétele
      (1)   A JIV ERIC tevékenységéhez hozzájárulni kész és benne taggá válni kívánó államok és kormányközi szervezetek kérhetik megfigyelőként való felvételüket.
      (2)   A megfigyelői jogviszony feltételei a következők:
      
                  a)
               
               
                  a megfigyelői jogviszony hároméves kezdeti időszakra szól;
               
            
                  b)
               
               
                  a megfigyelő csatlakozását a Tanácsnak jóvá kell hagynia; és
               
            
                  c)
               
               
                  írásos kérelmet kell intézni a Tanács elnökéhez, és ebben ismertetni kell, hogy a kérelmező hogyan kíván részt venni a JIV ERIC céljainak teljesítésében és tevékenységében, továbbá képviselőként meg kell jelölni egy erre felhatalmazott jogképes jogalanyt.
               
            (3)   A megfigyelő bármikor kérheti tagként való felvételét.
      7. cikk
      A megfigyelői jogviszonyról való lemondás, a megfigyelői jogviszony megszüntetése
      (1)   A megfigyelői jogviszony kezdetben három évre szól.
      (2)   A megfigyelő lemondása a pénzügyi év végén lép hatályba azzal a feltétellel, hogy a megfigyelői jogviszonyáról lemondó megfigyelő teljesítette kötelezettségeit.
      (3)   A következő feltételek együttes teljesülése esetén a Tanács bármely megfigyelő megfigyelői jogviszonyát megszüntetheti:
      
                  a)
               
               
                  a megfigyelő súlyosan megszegte egy vagy több, ezen alapszabályból fakadó kötelezettségét;
               
            
                  b)
               
               
                  a megfigyelő a kötelezettségszegést az értesítését követő hat hónapon belül nem orvosolta.
               
            A megfigyelő számára lehetőséget kell adni arra, hogy a jogviszonyát megszüntető határozattal szemben kifogással éljen, és a Tanács előtt kifejtse álláspontját.
      8. cikk
      Kutatóintézetek részvétele a JIV ERIC-ben
      (1)   A JIV ERIC együttműködési megállapodást köthet olyan kutatóintézetekkel, amelyek VLBI-komponenst működtetnek vagy a VLBI-együttműködésben nemzeti érdeket képviselnek, és olyan országban működnek, amely nem tag vagy megfigyelő. Az együttműködési megállapodásban meg kell állapítani azokat a feltételeket, amelyek teljesülése esetén a nemzeti kutatóintézetek csatlakozhatnak a JIV ERIC infrastruktúrájához, és kötelezettséget vállalhatnak a 2. cikkben meghatározott feladatok és tevékenység elvégzésére.
      (2)   Az együttműködési megállapodásban meg kell jelölni a közösen megállapított hozzájárulást, valamint a kutatóintézet ahhoz való jogát, hogy a JIV ERIC központi létesítményeiben való feldolgozás céljából adatokat adjon át, hogy részt vegyen a Tanács ülésein, hogy megkapja a napirendet és az ahhoz csatolt dokumentumokat, valamint hogy a Tanács ülésein véleményt nyilvánítson a JIV ERIC operatív működéséről.
      (3)   Az együttműködési megállapodást a JIV ERIC részéről a vezérigazgató köti meg.
      (4)   A kutatóintézetek éves hozzájárulásának meghatározására a 2. mellékletben meghatározott elveket kell iránymutatásként alkalmazni. Ez figyelembe veszi különösen a VLBI-infrastruktúrában részt vevő helyi komponens érdekében kifejtett éves operatív erőfeszítést.
      4. FEJEZET
      
         JOGOK ÉS KÖTELEZETTSÉGEK
      
      9. cikk
      A tagok jogai és kötelezettségei
      (1)   A tagok jogosultak különösen:
      
                  a)
               
               
                  részt venni és szavazni a Tanács ülésein;
               
            
                  b)
               
               
                  részt venni a hosszú távú stratégiák és politikák kidolgozásában, valamint a JIV ERIC-hez kapcsolódó döntéshozatali eljárásokban.
               
            A tagsági jogviszonyból fakadóan a tagok jogosultak továbbá:
      
                  c)
               
               
                  kedvezményes részvételi díj alkalmazásával lehetővé tenni kutatóközösségük számára a részvételt a JIV ERIC tevékenységével összefüggésben szervezett rendezvényeken, például nyári egyetemeken, műhelytalálkozókon, konferenciákon és továbbképzéseken, amennyiben azt a férőhelyek száma lehetővé teszi;
               
            
                  d)
               
               
                  lehetővé tenni kutatóközösségük számára a kapcsolódó rendszerek, folyamatok és szolgáltatások kialakítása területén a JIV ERIC támogatásának igénybevételét;
               
            
                  e)
               
               
                  a JIV ERIC központi létesítményeiben való feldolgozás céljából adatokat átadni, valamint a JIV ERIC-től támogatást kapni.
               
            (2)   Minden tag kijelöl két képviselőt, amelyek közül legalább egynek rendelkeznie kell tudományos szakértelemmel, és a JIV ERIC számára erőforrásokat biztosító kutatóintézeteket kell képviselnie.
      (3)   Mindegyik tag:
      
                  a)
               
               
                  köteles a Tanács által megállapított és a 2. mellékletben leírt hozzájárulást befizetni;
               
            
                  b)
               
               
                  köteles egyik képviselőjét meghatalmazni arra, hogy a Tanács ülésén megtárgyalásra kerülő összes kérdésben teljes joggal szavazzon;
               
            
                  c)
               
               
                  jogosult kijelölni vagy felhatalmazni egy helyi intézetet vagy infrastruktúra-konzorciumot az ezen alapszabályból fakadó kötelezettségeinek teljesítésére.
               
            (4)   A 9. cikk (3) bekezdésének a) pontjában említett közösen megállapított hozzájáruláson túlmenően a tagok egyedileg vagy közösen – más tagokkal, megfigyelőkkel vagy harmadik felekkel együttműködésben – további hozzájárulásokat nyújthatnak. Ilyen hozzájárulás – akár készpénzben, akár természetben – akkor nyújtható, ha a Tanács azt jóváhagyta.
      10. cikk
      A megfigyelők jogai és kötelezettségei
      (1)   A megfigyelők jogosultak különösen:
      
                  a)
               
               
                  szavazati jog nélkül részt venni a Tanács ülésein;
               
            
                  b)
               
               
                  véleményt nyilvánítani a Tanács napirendjéről;
               
            
                  c)
               
               
                  megkapni a napirendet és az ahhoz csatolt dokumentumokat;
               
            
                  d)
               
               
                  lehetővé tenni tudományos és műszaki közösségük számára a JIV ERIC rendezvényein való részvételt.
               
            (2)   Mindegyik megfigyelő:
      
                  a)
               
               
                  köteles kijelölni két képviselőt, amelyek közül legalább egynek az adott országban működő, a JIV ERIC számára erőforrásokat biztosító intézeteket kell képviselnie;
               
            
                  b)
               
               
                  köteles megjelölni azokat a tevékenységeket, amelyeket a JIV ERIC 2. cikkben megjelölt céljainak teljesítése érdekében folytatott együttműködés keretében végezni fog;
               
            
                  c)
               
               
                  köteles évente egy olyan nyilatkozatot benyújtani a Tanácshoz, amelynek alapján értékelhető a JIV ERIC céljainak teljesítése érdekében általa folytatott együttműködés;
               
            
                  d)
               
               
                  meghatalmazhatja képviselőjét a 10. cikk (2) bekezdésének b) pontja szerinti kötelezettségének teljesítésére.
               
            (3)   A 10. cikk (2) bekezdésének b) pontjában említett, a JIV ERIC céljainak teljesítése érdekében folytatott együttműködésen túlmenően a megfigyelők egyedileg vagy közösen – más tagokkal, megfigyelőkkel vagy harmadik felekkel együttműködésben – további hozzájárulásokat nyújthatnak. Ilyen hozzájárulás – akár készpénzben, akár természetben – akkor nyújtható, ha a Tanács azt jóváhagyta.
      5. FEJEZET
      
         IRÁNYÍTÁS
      
      11. cikk
      Irányítás és igazgatás
      A JIV ERIC irányító struktúráját a következő szervek alkotják:
      
                  a)
               
               
                  a Tanács;
               
            
                  b)
               
               
                  a vezérigazgató.
               
            12. cikk
      A Tanács
      (1)   A Tanács a JIV ERIC irányító szerve, és a JIV ERIC tagjainak és megfigyelőinek képviselőit tömöríti. Mindegyik tagnak egy szavazati joga van. Mindegyik tag kijelöli szavazó képviselőjét. Mindegyik tag és megfigyelő küldöttsége legfeljebb két főből állhat, akik közül legalább az egyiknek a JIV ERIC szempontjából releváns tudományos szakértelemmel kell rendelkeznie (lásd a 9. cikk (2) bekezdését és a 10. cikk (2) bekezdését). A fogadó tag küldöttségében képviseletet kell biztosítani a fogadó intézet számára.
      (2)   Ha szükségesnek ítéli, a Tanács állandó jelleggel meghívhatja üléseire az EVN szerveit vagy képviselőit, valamint a 8. cikk (1) bekezdése értelmében vett részt vevő kutatóintézeteket.
      (3)   Amikor az a JIV ERIC létrehozása után ésszerűen kivitelezhető, a Tanács eljárásrendeket alkot, ideértve a 23. cikk (1) bekezdésében, a 25. cikk (1) bekezdésében és a 26. cikk (1) bekezdésében említett eljárásrendeket is.
      (4)   A Tanács évente legalább egyszer ülésezik, és ezen alapszabály rendelkezéseivel összhangban ellátja a JIV ERIC általános vezetését és felügyeletét.
      (5)   A Tanács törekszik a VLBI-infrastruktúra tudományos kiválóságának fenntartására, valamint a JIV ERIC számára erőforrásokat biztosító kutatóintézetek szolgáltatásai egységességének, következetességének és állandóságának biztosítására.
      (6)   A Tanács minimális jogosítványai a következők:
      
                  a)
               
               
                  dönt a JIV ERIC fejlesztési stratégiájáról;
               
            
                  b)
               
               
                  a vezérigazgató javaslatára elfogadja az éves munkaprogramot, amelynek tartalmaznia kell a JIV ERIC koordinációs és támogató irodája és a közös szolgáltatások számára elkülönített előirányzatokat is magában foglaló éves költségvetést, valamint a hosszabb távú stratégia vázlatát;
               
            
                  c)
               
               
                  a 2. mellékletben meghatározott számítási elveket követve legalább ötévente dönt a tagok és a megfigyelők által nyújtandó hozzájárulásokról;
               
            
                  d)
               
               
                  elfogadja a JIV ERIC éves jelentését, és jóváhagyja a könyvvizsgáló által hitelesített pénzügyi beszámolót;
               
            
                  e)
               
               
                  dönt új tagok és megfigyelők felvételéről;
               
            
                  f)
               
               
                  dönt a tagsági és a megfigyelői jogviszonyok megszűnéséről;
               
            
                  g)
               
               
                  dönt az ezen alapszabály módosítására irányuló javaslatokról;
               
            
                  h)
               
               
                  kinevezi a vezérigazgatót, felfüggeszti és megszünteti a vezérigazgató megbízatását;
               
            
                  i)
               
               
                  alárendelt szerveket hoz létre;
               
            
                  j)
               
               
                  meghatározza a vezérigazgató megbízatásának tartalmát és a vezérigazgató konkrét feladatait, és iránymutatást ad a vezérigazgató számára a 8. cikk (3) bekezdésében említett együttműködési megállapodások megkötéséhez.
               
            (7)   A Tanács ülését az elnök hívja össze legalább négy héttel az ülés tervezett időpontja előtt; a napirendet legalább tizennégy nappal az ülés tervezett időpontja előtt szét kell küldeni. A napirendi pontokra a tagok legkésőbb öt nappal az ülés tervezett időpontja előtt tehetnek javaslatokat. A tagok legalább 50 %-a kezdeményezheti a Tanács ülésének összehívását.
      (8)   A Tanács a szavazatok 75 %-os többségével elnököt választ. Az elnök megbízatása két évre szól, és egyszer megújítható.
      (9)   A Tanács a szavazatok 75 %-os többségével alelnököt választ. Az alelnök helyettesíti az elnököt annak távollétében, valamint összeférhetetlenség esetén. Az alelnök megbízatása két évre szól, és egyszer megújítható.
      13. cikk
      Döntéshozatal a Tanácson belül
      (1)   A Tanács működése és döntései csak akkor érvényesek, ha az ülésen a tagok legalább kétharmada az ülésen jelen lévő képviselője útján képviselve van.
      (2)   A Tanács minden döntésének meghozatalával kapcsolatban törekszik a konszenzus kialakítására.
      (3)   Ha nem sikerül konszenzust kialakítani, a döntéshozatalhoz – a 12. cikk (8) és (9) bekezdésében, valamint a 13. cikk (4) és (5) bekezdésében megjelölt döntések kivételével – elegendő a leadott szavazatok egyszerű többsége.
      (4)   A következő döntéseket a leadott szavazatok legalább kétharmados többségével kell meghozni:
      
                  a)
               
               
                  a JIV ERIC fejlesztési stratégiájának elfogadása és módosítása;
               
            
                  b)
               
               
                  tagsági és megfigyelői jogviszony megszüntetése;
               
            
                  c)
               
               
                  a vezérigazgató kinevezése, megbízatásának felfüggesztése és megszüntetése;
               
            
                  d)
               
               
                  alárendelt szervek létrehozása;
               
            
                  e)
               
               
                  eljárásrendek elfogadása és módosítása;
               
            
                  f)
               
               
                  az éves munkaprogram és az éves költségvetés elfogadása és módosítása.
               
            (5)   A következő döntéseket a JIV ERIC összes jelen lévő tagjának egyhangú szavazatával kell meghozni:
      
                  a)
               
               
                  az ezen alapszabály módosítására irányuló javaslatok benyújtása a Bizottsághoz;
               
            
                  b)
               
               
                  a 2. mellékletben meghatározott hozzájárulás-számítási elvek elfogadása és módosítása;
               
            
                  c)
               
               
                  a tagok és a megfigyelők által fizetendő hozzájárulás összegének megállapítása;
               
            
                  d)
               
               
                  a JIV ERIC megszüntetése.
               
            (6)   A 13. cikk (4) és (5) bekezdésében említett döntések csak akkor hozhatók meg, ha a javasolt döntésről az ülés időpontja előtt legalább két héttel mindegyik tag tájékoztatást kapott. Az ezen alapszabály vagy a 2. melléklet módosítására irányuló, a 13. cikk (5) bekezdésének a) és b) pontjában említett döntések csak akkor hozhatók meg, ha a módosítás pontos szövegét az ülés időpontja előtt legalább két hónappal mindegyik tag megkapta.
      (7)   Az alapszabály módosításával kapcsolatban a 723/2009/EK rendelet 11. cikke szerint kell eljárni.
      14. cikk
      A vezérigazgató
      (1)   A JIV ERIC vezérigazgatóját a Tanács nevezi ki öt évre, megújítható megbízatással. A JIV ERIC vezérigazgatója irányítja a JIV ERIC tudományos fejlesztését. A vezérigazgató felel a Tanács döntéseinek végrehajtásáért és a JIV ERIC összes operatív tevékenységének napi szintű vezetéséért, ideértve a koordinációs és támogató iroda tevékenységét és a korrelátor fejlesztését is.
      (2)   A vezérigazgató a JIV ERIC törvényes képviselője.
      (3)   A vezérigazgató kidolgozza és elfogadásra a Tanács elé terjeszti a 12. cikk (6) bekezdésének b) pontjában említett éves munkaprogramot.
      (4)   Miután a Tanács az éves munkaprogramot elfogadta, a vezérigazgató felel a 12. cikk (6) bekezdésének b) pontjában említett éves munkaprogram végrehajtásáért.
      (5)   A vezérigazgató bizottságot vagy bizottságokat hozhat létre, amelyek segítik őt a JIV ERIC tevékenységének végrehajtásában.
      15. cikk
      A JIV ERIC koordinációs és támogató irodája
      A JIV ERIC koordinációs és támogató irodája a JIV ERIC napi szintű működésének központi igazgatását végzi. Támogatja a JIV ERIC napi szintű vezetését, beleértve a Tanács munkájának segítését is. Az irodát a vezérigazgató hozza létre és vezeti.
      6. FEJEZET
      
         PÉNZÜGYI RENDELKEZÉSEK, JELENTÉSTÉTEL AZ EURÓPAI BIZOTTSÁGNAK
      
      16. cikk
      A költségvetés elvei, beszámolók
      (1)   A JIV ERIC forrásai csak az ezen alapszabályban meghatározott célok érdekében használhatók fel.
      (2)   A JIV ERIC az adószabályok betartásával gazdálkodik vagyonával. Céljainak teljesítése érdekében a JIV ERIC mástól forrásokat szerezhet, azokat felhasználhatja és kezelheti.
      (3)   A JIV ERIC pénzügyi éve minden évben január 1-jén kezdődik és december 31-én zárul.
      (4)   A JIV ERIC valamennyi bevételét és kiadását bele kell foglalni az egyes pénzügyi évekre vonatkozó pénzügyi tervekbe, és fel kell tüntetni az éves költségvetésben. Az éves költségvetésnek meg kell felelnie az átláthatóság általánosan elfogadott elveinek.
      (5)   A JIV ERIC pénzügyi beszámolójához csatolni kell az adott évre vonatkozó, könyvvizsgáló által hitelesített költségvetési és pénzgazdálkodási jelentést.
      (6)   Pénzügyi beszámolójának elkészítése, dokumentálása, ellenőrzése és közzététele tekintetében a JIV ERIC teljesíti az irányadó jogból fakadó követelményeket.
      (7)   A JIV ERIC biztosítja, hogy az előirányzatok felhasználása a hatékony és eredményes pénzgazdálkodás elveinek megfelelően történjék.
      (8)   A JIV ERIC a gazdasági tevékenységével összefüggő költségeit és bevételeit elkülönítve tartja nyilván.
      (9)   A JIV ERIC koordinációs és támogató irodája felelős valamennyi bevétel és kifizetés pontos nyilvántartásáért.
      17. cikk
      Jelentéstétel
      (1)   A JIV ERIC éves jelentést készít tevékenységéről, amelyben beszámol különösen tevékenysége tudományos, működési és pénzügyi vonatkozásairól. A jelentést a Tanács hagyja jóvá, és az adott pénzügyi év vége után hat hónapon belül meg kell küldeni a Bizottságnak és az érintett hatóságoknak. A jelentést nyilvánosan közzé kell tenni.
      (2)   A JIV ERIC tájékoztatja az Európai Bizottságot minden olyan körülményről, amely azzal fenyeget, hogy súlyosan akadályozza a JIV ERIC feladatainak teljesítését, vagy gátolja a JIV ERIC-et a 723/2009/EK rendeletben előírt követelmények teljesítésében.
      18. cikk
      Felelősség
      (1)   A JIV ERIC felelős a tartozásaiért.
      (2)   A tagnak a JIV ERIC tartozásaiért viselt felelőssége az adott tag 2. melléklet szerinti éves hozzájárulásának összegére korlátozódik.
      (3)   A JIV ERIC a JIV ERIC kiépítésével és működtetésével összefüggő kockázatokra megfelelő biztosítást köt.
      7. FEJEZET
      
         POLITIKÁK
      
      19. cikk
      Együttműködési megállapodások harmadik felekkel
      Azokban az esetekben, amikor azt előnyösnek ítéli, a JIV ERIC együttműködési megállapodásokat köthet harmadik felekkel, például olyan országokban működő kutatóintézetekkel, amelyek nem tagjai vagy megfigyelői a JIV ERIC-nek.
      20. cikk
      Felhasználói hozzáférési politika
      (1)   A JIV ERIC az infrastruktúrája vonatkozásában – a hozzáférési politikáiban meghatározott korlátok között és feltételekkel – szabad hozzáférés biztosítására törekszik.
      (2)   A tartalom átadójának engedélyéhez igazodva és a JIV ERIC által jóváhagyott hitelesítésen keresztül a JIV ERIC által kínált adatok, eszközök és szolgáltatások szabadon hozzáférhetők a tudományos közösség számára.
      (3)   A JIV ERIC biztosítja, hogy a felhasználók elfogadják a hozzáférésre irányadó feltételeket, továbbá hogy a kutatási adatok belső tárolásával és kezelésével összefüggésben megfelelő biztonsági intézkedések érvényesüljenek.
      (4)   A JIV ERIC jól körülhatárolt intézkedéseket érvényesít a kutatási adatok biztonságára és bizalmas kezelésére vonatkozó követelmények megsértésének gyanúja esetén elvégzendő vizsgálatok körében.
      21. cikk
      Tudományos értékelési politika
      (1)   A tudományos kutatás segítése érdekében a JIV ERIC az EVN-nel folytatott együttműködés keretei között közösen megállapított feltételekkel követi az átláthatóság elveit, és támogatja a „bevált módszerek” kultúráját.
      (2)   A JIV ERIC létesítményeihez, valamint megfigyelési és korrelációs idejéhez való hozzáférésnek a javasolt projektek tudományos kiválóságán és műszaki megvalósíthatóságán kell alapulnia, amelyet független szakértőknek szakmai értékelés keretében, az EVN-ben meghatározott kritériumok alapján és módszerekkel kell megítélniük. A korrelációs időhöz való hozzáférésnek igazodnia kell a megfigyelési idő kiosztásához és ütemezéséhez.
      22. cikk
      Terjesztéspolitika
      (1)   A JIV ERIC minden megfelelő lépést megtesz az infrastruktúra kutatási és oktatási célú megismertetése és igénybevétele érdekében.
      (2)   A JIV ERIC bátorítja felhasználóit arra, hogy a kutatási eredményeiket nyilvánosan, valamint a JIV ERIC-en keresztül hozzáférhetővé tegyék.
      (3)   A JIV ERIC meghatározza terjesztéspolitikáját.
      23. cikk
      A szellemi tulajdonhoz fűződő jogokkal kapcsolatos politika
      (1)   A JIV ERIC korrelátorával összefüggő kutatási-fejlesztési tevékenység során létrejövő szellemi tulajdonhoz fűződő jogokkal kapcsolatban a JIV ERIC elismeri a tulajdon elvét, ez a tulajdon azonban megosztható a JIV ERIC korrelátorának fejlesztését szolgáló kutatásban részt vevő összes aktív résztvevő között. A JIV ERIC-en belül a szellemi tulajdonra vonatkozó iránymutatások és szerződések tekintetében integrált megközelítést kell kialakítani a JIV ERIC számára infrastruktúrát biztosító nemzeti kutatóintézeteknek a technológiaátadással és a szellemi tulajdonhoz fűződő jogok jogosultjának meghatározásával kapcsolatos jogait illetően, és ebben a kérdésben a vezérigazgató köteles eljárásrendet javasolni a Tanácsnak.
      (2)   A JIV ERIC – például internetes oldalak igénybevételével is – iránymutatást ad a kutatóknak annak biztosításához, hogy a JIV ERIC által hozzáférhetővé tett anyagok felhasználásával végzett kutatás végrehajtásának keretei tiszteletben tartsák az adattulajdonosok tulajdonhoz fűződő jogait.
      24. cikk
      Foglalkoztatáspolitika, beleértve az esélyegyenlőséget is
      Munkáltatói minőségében a JIV ERIC alkalmazza az esélyegyenlőség elveit, és – az érintett személyek körülményeire, nemzeti hovatartozására, vallására és nemére való tekintet nélkül – minden esetben a legalkalmasabb jelöltet választja ki. A munkaszerződéseknek azon ország nemzeti jogát kell követniük, amelyben az adott munkavállaló foglalkoztatása történik.
      25. cikk
      Beszerzéspolitika és adómentesség
      (1)   A JIV ERIC a beszerzési pályázatokra jelentkezőket és az ajánlattevőket egyenlő és megkülönböztetésmentes bánásmódban részesíti függetlenül attól, hogy székhelyük az Európai Unióban található-e vagy sem. A JIV ERIC beszerzéspolitikájának tiszteletben kell tartania az átláthatóság, a megkülönböztetésmentesség és a versenyalapúság elveit. A Tanács a beszerzések keretében alkalmazandó eljárásokat és kritériumokat teljes körűen és részletesen tartalmazó eljárásrendet fogad el.
      (2)   A JIV ERIC által végzett beszerzésekért a vezérigazgató felel. Az ajánlati felhívásokat a JIV ERIC internetes oldalain, valamint a tagok és a megfigyelők területén egyaránt meg kell hirdetni. A beszerzési szerződéseket odaítélő határozatokat a JIV ERIC internetes oldalain közzé kell tenni, és ezeknek a határozatoknak a döntés indokolását is tartalmazniuk kell.
      (3)   A tagok és a megfigyelők által a JIV ERIC tevékenységével összefüggésben egyénileg végrehajtott beszerzéseket a JIV ERIC igényei és műszaki követelményei, valamint a megfelelő szervek által kibocsátott specifikációk kellő figyelembevételével, az irányadó nemzeti jogszabályok tiszteletben tartásával kell lebonyolítani.
      (4)   A 2006/112/EK tanácsi irányelv (1) 143. cikke (1) bekezdésének g) pontján és 151. cikke (1) bekezdésének b) pontján alapuló és a 282/2011/EU tanácsi végrehajtási rendelet (2) 50. és 51. cikkével összhangban lévő mentességek csak az azon árukra és szolgáltatásokra kivetett hozzáadottérték-adóra terjednek ki, amelyeket a JIV ERIC hivatalosan kíván felhasználni, amelyek értéke nagyobb 225 EUR-nál, és amelyeket teljes egészében a JIV ERIC fizet ki és szerez be. Az egyes tagok által végrehajtott beszerzésekre ezek a mentességek nem vehetők igénybe. A 25. cikk (5) és (6) bekezdésének sérelme nélkül további összeghatárokat nem kell figyelembe venni.
      (5)   Adómentesség csak a nem gazdasági jellegű tevékenység esetében vehető igénybe, a gazdasági jellegű tevékenység esetében nem.
      (6)   A héamentességek kizárólag a JIV ERIC által a fő feladataival összhangban végzett tudományos, műszaki és igazgatási tevékenységhez kapcsolódó áruk és szolgáltatások esetében vehetők igénybe. Ide tartoznak különösen a JIV ERIC hivatalos tevékenységéhez kapcsolódó konferenciák, szakmai műhelytalálkozók és ülések költségei, de nem tartoznak ide az utazási és a szállásköltségek.
      26. cikk
      Adatpolitika
      (1)   Általában előnyben kell részesíteni a nyílt forrás és a nyílt hozzáférés elveit.
      A vezérigazgató az EVN politikáival összhangban jóváhagyásra a Tanács elé terjeszti a JIV ERIC infrastruktúrájának igénybevevőire alkalmazandó adatpolitikai eljárásrendet.
      (2)   A JIV ERIC minden eszközt megfelelő dokumentáció kíséretében nyilvánosan hozzáférhetővé tesz.
      8. FEJEZET
      
         IDŐTARTAM, MEGSZŰNÉS, JOGVITÁK, ÁTMENETI RENDELKEZÉSEK
      
      27. cikk
      Időtartam
      A JIV ERIC határozatlan időtartamra jön létre.
      28. cikk
      Megszűnés
      (1)   A JIV ERIC megszűnéséről a Tanács a 13. cikk (5) bekezdése d) pontjának megfelelően határoz.
      (2)   Indokolatlan késedelem nélkül és legkésőbb tíz naptári nappal a JIV ERIC megszűnését kimondó határozat elfogadását követően a JIV ERIC értesíti az Európai Bizottságot.
      (3)   A JIV ERIC tartozásainak kiegyenlítése után fennmaradó eszközökön a tagok a JIV ERIC-hez a 2. melléklet alapján nyújtott éves hozzájárulásaik halmozott összegével arányosan osztoznak.
      (4)   Indokolatlan késedelem nélkül és legkésőbb tíz nappal a JIV ERIC végelszámolásának befejezését követően a JIV ERIC értesíti az Európai Bizottságot.
      (5)   A JIV ERIC azon a napon szűnik meg, amikor az Európai Bizottság az Európai Unió Hivatalos Lapjában közzéteszi erre vonatkozó értesítését.
      29. cikk
      Irányadó jog
      A JIV ERIC-re a következő elsőbbségi sorrendben a következő jogok irányadók:
      
                  a)
               
               
                  az Unió joga és különösen a 723/2009/EK rendelet;
               
            
                  b)
               
               
                  Hollandia joga minden olyan kérdésben, amelyet az Európai Unió joga nem vagy nem teljes körűen szabályoz;
               
            
                  c)
               
               
                  ezen alapszabály;
               
            
                  d)
               
               
                  az eljárásrendek.
               
            30. cikk
      Vitarendezés
      (1)   Az Európai Unió Bírósága jár el mindazokban a jogvitákban, amelyek a tagok között a JIV ERIC-cel kapcsolatban merülnek fel, amelyek a tagok és a JIV ERIC között merülnek fel, valamint amelyekben az egyik fél az Unió.
      (2)   A JIV ERIC és harmadik felek közötti jogvitákra a joghatóság vonatkozásában az uniós jogi aktusokat kell alkalmazni. Az Unió jogában nem szabályozott esetekben a jogviták rendezésével kapcsolatos joghatósági, hatásköri és illetékességi kérdésekben Hollandia jogát kell alkalmazni.
      31. cikk
      Az alapszabály hozzáférhetősége
      (1)   Ezen alapszabály mindenkor hatályos változatát a JIV ERIC internetes oldalain és törvényes székhelyén nyilvánosan hozzáférhetővé kell tenni.
      (2)   Ezen alapszabály az 1. mellékletben felsorolt tagok összes hivatalos nyelvén hiteles. Ezen alapszabály az 1. mellékletben nem felsorolt EU-tagok hivatalos nyelvén is hiteles. Az egyes nyelvi változatok jogi szempontból egyenrangúak.
      (3)   Ezen alapszabály eredeti változatának és az Európai Unió Hivatalos Lapjában közzétett módosításainak lefordítására elsődlegesen az Európai Bizottság jogosult. Ha az Európai Bizottság nem készít fordítást, akkor azt a JIV ERIC koordinációs és támogató irodája bocsátja rendelkezésre.
      32. cikk
      Létrehozás, átmeneti rendelkezések
      (1)   A fogadó ország a lehető leghamarabb, de a JIV ERIC-et létrehozó bizottsági határozat hatálybalépését követően legkésőbb negyvenöt naptári napon belül összehívja a Tanács alakuló ülését.
      (2)   A fogadó ország értesíti az alapító tagokat azokról a konkrét jogi lépésekről, amelyeket a JIV ERIC nevében az alakuló ülés megtartása előtt esetleg meg kell tenni. Ha az értesítést követő öt munkanapon belül egyetlen alapító tag sem emel kifogást, akkor a jogi lépést a fogadó állam által kellően meghatalmazott személy megteszi.
      (3)   A JIV ERIC létrehozásáig a JIVE jelenlegi vezető testülete és igazgatója látja el a hollandiai alapítvány törvényes képviseletét. A JIVE vezető testülete és a JIV ERIC Tanácsa egyaránt megbízást ad a JIV ERIC vezérigazgatója számára a JIVE hollandiai alapítványból európai kutatási infrastruktúra-konzorciummá való átalakulása időszakában megteendő lépések meghatározására.
      
         1. MELLÉKLET
      
      
         A TAGOK ÉS A MEGFIGYELŐK, VALAMINT KÉPVISELŐ JOGALANYAIK JEGYZÉKE
      
      TAGOK
      
                  Ország vagy kormányközi szervezet
               
               
                  Képviselő jogalany
                  (minisztérium, kutatási tanács)
               
            
                  Francia Köztársaság
               
               
                  Nemzeti Tudományos Kutatási Központ (CNRS)
               
            
                  Holland Királyság
               
               
                  Nederlandse Organisatie voor Wetenschappelijk Onderzoek (NWO)
               
            
                  Svéd Királyság
               
               
                  Svéd Kutatási Tanács (VR)
               
            
                  Nagy-Britannia és Észak-Írország Egyesült Királysága
               
               
                  Science and Technology Facilities Council (STFC)
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            MEGFIGYELŐK
      
                  Ország vagy kormányközi szervezet
               
               
                  Képviselő jogalany
                  (minisztérium, kutatási tanács)
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
                   
               
               
                   
               
            
         2. MELLÉKLET
      
      
         HOZZÁJÁRULÁSOK
      
      A JIV ERIC Tanácsa legalább ötévente az alábbi alapelveket követve határozza meg a JIV ERIC céljára fizetendő hozzájárulások összegét.
      
                  1.
               
               
                  
                     Tagdíj
                  
                  A tagdíj egy átalányfinanszírozási ráta alapján meghatározott fix összegből és egy, a helyi üzemeltetési költségekkel arányosan meghatározott összegből áll. Ily módon a teleszkóppal nem rendelkező tagok csak minimális mértékű hozzájárulást fizetnek, a többi tag által fizetendő összeg pedig arányos a helyi üzemeltetési költségekkel.
               
            
                  2.
               
               
                  
                     A fogadó ország által fizetendő díjtöbblet
                  
                  A fogadó ország készen áll díjtöbblet formájában jelentős összegű hozzájárulást fizetni a JIV ERIC számára, hozzájárulása azonban nem haladhatja meg a JIVE teljes alapköltségvetésének felét.
               
            
                  3.
               
               
                  
                     Közösen megállapított hozzájárulások a 2015–2019. Időszakra
                  
                  A JIV ERIC tagjai […]-án/-én megállapodtak egymással az alábbi táblázatban meghatározott hozzájárulásokról.
                  
                              (EUR-ban)
                           
                        
                               
                           
                           
                              2015
                           
                           
                              2016
                           
                           
                              2017
                           
                           
                              2018
                           
                           
                              2019
                           
                        
                              Hollandia
                           
                           
                              970 000
                           
                           
                              970 000
                           
                           
                              970 000
                           
                           
                              970 000
                           
                           
                              970 000
                           
                        
                              Egyesült Királyság
                           
                           
                              200 000
                           
                           
                              200 000
                           
                           
                              200 000
                           
                           
                              200 000
                           
                           
                              200 000
                           
                        
                              Svédország
                           
                           
                              110 000
                           
                           
                              110 000
                           
                           
                              110 000
                           
                           
                              110 000
                           
                           
                              110 000
                           
                        
                              Franciaország
                           
                           
                              50 000
                           
                           
                              50 000
                           
                           
                              50 000
                           
                           
                              50 000
                           
                           
                              50 000
                           
                        
                              
                                 Olaszország
                              
                           
                           
                              
                                 210 000
                              
                           
                           
                              
                                 210 000
                              
                           
                           
                              
                                 210 000
                              
                           
                           
                              
                                 210 000
                              
                           
                           
                              
                                 210 000
                              
                           
                        
                              
                                 Spanyolország
                              
                           
                           
                              
                                 140 000
                              
                           
                           
                              
                                 140 000
                              
                           
                           
                              
                                 140 000
                              
                           
                           
                              
                                 140 000
                              
                           
                           
                              
                                 140 000
                              
                           
                        
                              
                                 Dél-Afrika
                              
                           
                           
                              
                                 65 000
                              
                           
                           
                              
                                 65 000
                              
                           
                           
                              
                                 65 000
                              
                           
                           
                              
                                 65 000
                              
                           
                           
                              
                                 65 000
                              
                           
                        Megjegyzés: Olaszország, Spanyolország és Dél-Afrika a tagként való csatlakozására készül, ezért hozzájárulásaikat a fenti táblázat kurzív szedéssel, kizárólag a teljesség kedvéért tartalmazza.
               
            
         (1)  A Tanács 2006. november 28-i 2006/112/EK irányelve a közös hozzáadottértékadó-rendszerről (HL L 347., 2006.12.11., 1. o.).
      
         (2)  A Tanács 2011. március 15-i 282/2011/EU végrehajtási rendelete a közös hozzáadottértékadó-rendszerről szóló 2006/112/EK irányelv végrehajtási intézkedéseinek megállapításáról (HL L 77., 2011.3.23., 1. o.).